Док су две немачке армије опседале Париз, Немци су заузели тврђаве Тул (23. септембра), Стразбур (28. септембра) и Мец, у коме је 27. октобра капитулирала Рајнска армија са 170.000 војника, ослободивши тако немачке опсадне снаге (1. и 2. армија) јачине око 200.000 људи. Покушај Лоарске армије под Лујом Гамбетом да разбије опсаду Париза одбијен је у бици код Бон-ла-Роланда (28. октобра), иако је успела да победи Немце код Кулмјеа (9. новембра). У немачкој противофанзиви, немачка 2. армија потукла је Лоарску армију код Орлеана (3. децембра) и Лонвија (24. јануара), док је 1. армија потукла Северну армију (око 25.000 људи) код Амијена (28. новембра), Пон Ноајела (24. децембра), Бапома (3. јануара) и Сен Кантена (19. јануара). У југоисточној Француској немачки 14. корпус заузео је 31. октобра Дижон, док је француска Вогеска армија (око 15.000 војника са 10-30.000 Гарибалдијевих добровољаца) бранила Лион и Белфор, који је опседнут. 20. децембра формирана је (од дела Лоарске армије) француска Источна армија (око 85.000 људи), која је потукла немачки 14 корпус у бици на Лизени (5. јануара), али је потучена код Понтарљеа (1. фебруара) и приморана да се повуче у Швајцарску. Белфор је капитулирао тек 18. фебруара, по наређењу француске владе.